《田家杂兴次储光羲韵》
明代·孙枝蔚

娶妻非齐姜，置田非膏腴。结交非平原，或牧或樵渔。

亲戚不我嗤，还复羡幽居。厨中办鸡黍，前溪漉虾鱼。

相期风雨候，早更过吾庐。得巢雀相贺，得食鹿相呼。

与尔共乡县，时来倾此壶。野人常在野，鸟兽颇相关。

嗷嗷叹众雀，求食何时闲。慨然念羲农，不生此世间。

鼙鼓声不休，群盗满南山。衣食起干戈，世路多险艰。

仁义那可恃，清净良难攀。莫言庄与老，不如孔与颜。

猎骑过青山，追逐良自乐。朝出长安城，晚投咸阳郭。

笑谓田家儿，止如夸收获。乾坤方用武，人命轻鸟雀。

养贼二十年，无人收河洛。空有长弓箭，不射欃枪落。

大言竟何益，此辈真轻薄。

作者简介：（1620—1687）明末清初陕西三原人，字豹人。世为巨商。明末散家财起兵，与李自成军对抗。兵败，只身走扬州读书，刻意为诗。康熙十八年举鸿博，自陈衰老，不应试，授内阁中书衔。有《溉堂集》。